FMA IA 63 Pampa

To FMA IA 63 Pampa είναι αεριωθούμενο αεροσκάφος, το οποίο δευτερευόντως έχει και δυνατότητες ανάληψης αποστολών εγγύς υποστήριξης. Παράγεται στην Αργεντινή από την Fabrica Militar de Aviones (FMA) με παροχή τεχνικής βοήθειας από την γερμανική Dornier.

Σχεδιασμός και ανάπτυξη 
Το 1978 ξεκίνησαν στην FMA οι μελέτες για τον προκαταρκτικό σχεδιασμό ενός αεροσκάφους που θα αντικαθιστούσε τα Morane-Saulnier MS-760 που διέθετε τότε η Πολεμική Αεροπορία της Αργεντινής. Το αεροσκάφος που πρότεινε η εταιρεία ήταν ένα υψηλοπτέρυγο αεροσκάφος με πτέρυγες χωρίς καθόλου οπισθόκλιση, το οποίο θα προωθούνταν από ένα κινητήρα turbofan Garrett TFE731. Την ίδια περίοδο η FMA υπέγραψε μνημόνιο συνεργασίας με την Dornier για την ανάπτυξη του νέου αεροσκάφους.

Παρόλο που ως προς την ολική του διάταξη το Pampa έχει επιρροές από το γαλλογερμανικό Dassault/Dornier Alpha Jet, είναι μικρότερο σε διαστάσεις και το Alpha Jet έχει οπισθοκλινείς πτέρυγες. Κύριο δομικό συστατικό του Pampa είναι ένα κράμα αλουμινίου, ενώ σε ορισμένα μέρη (όπως οι εισαγωγές αέρα) χρησιμοποιήθηκαν ανθρακονήματα. Εκπαιδευτής και εκπαιδευόμενος κάθονται ο ένας πίσω από τον άλλο στο κόκπιτ, που έχει ενιαία καλύπτρα. Τα ηλεκτρονικά συστήματα είναι απλούστερα συγκριτικά με αυτά του Alpha Jet. To πρωτότυπο Pampa πραγματοποίησε την παρθενική του πτήση στις 6 Οκτωβρίου 1984.

Εκδόσεις 
 IA 63
 Υπήρξαν μεγάλες καθυστερήσεις με την παραγωγή της αρχικής έκδοσης, εξ αιτίας της δυσχερούς κατάστασης στην οποία βρίσκονταν η οικονομία της Αργεντινής. Συνέπεια ήταν η κατασκευή μονάχα 18 αεροσκαφών στα 1988-90 και άλλων έξι στα 2006-07. Τα πρώτα παραδόθηκαν τον Απρίλιο του 1988, ενώ και τα 18 αεροσκάφη εκσυγχρονίστηκαν παραμένουν μέχρι σήμερα σε υπηρεσία με την IV Αεροπορική Ταξιαρχία, που έχει αναλαμβάνει την προκεχωρημένη εκπαίδευση των Αργεντινών πιλότων.

 Vought Pampa 2000
 Την δεκαετία του 1990 η LTV/Vought επέλεξε το IA 63 ως βάση για την ανάπτυξη του Pampa 2000, με το οποίο η Vought συμμετείχε στον διαγωνισμό Joint Primary Aircraft Training System της Πολεμική Αεροπορίας των ΗΠΑ. Τελικά στον εν λόγω διαγωνισμό επελέγη η ανταγωνιστική πρόταση της Beechcraft/Raytheon, που εξελίχθηκε στο T-6 Texan II.

 AT-63 Pampa "Phase 2"
 Όταν η FMA πέρασε στην κατοχή της Lockheed Martin, τα Pampa εκσυγχρονίστηκαν με νέους κινητήρες και νέα ηλεκτρονικά υποσυστήματα που είναι συμβατά με των A-4AR. Το πρότζεκτ ονομάσθηκε AT-63 Pampa "Phase 2" (όπου AT σημαίνει Attack Trainer, Επιθετικό-Εκπαιδευτικό) και προωθείται εμπορικά από την Lockheed Martin. Η Πολεμική Αεροπορία της Αργεντινής είναι ο μόνος πελάτης μέχρι σήμερα.

 AT-63 Pampa GT "Phase 3"
 Στις 10 Οκτωβρίου 2013 ανακοινώθηκε από την FADEA η κατασκευή 40 καινούργιων επανασχεδιασμένων αεροσκαφών. Το Pampa GT προτάθηκε και για την αντικατάσταση των HAL Kiran της Ινδικής Πολεμικής Αεροπορίας.

Χρήστες 
 Αργεντινή
 Πολεμική Αεροπορία της Αργεντινής

Δείτε επίσης

Παρόμοια αεροσκάφη 
 Dassault/Dornier Alpha Jet
 Aermacchi S-211
 Aero L-39 Albatros
 BAE Hawk
 CASA C-101
 IAR-99
 PZL I-22 Iryda
 Soko G-4 Super Galeb

Παραπομπές

Βιβλιογραφία 

 Flores, Jackson, (Jr). The Pampa...A Tutor with a Teutonic Flavour, Air International, February 1987, Vol 32 No. 2. Bromley, UK:Fine Scroll. ISSN 0306-5634. pp. 59–66, 90.
 Taylor, John W.R. Jane's All The World's Aircraft 1988–89. Coulsden, UK:Jane's Defence Data, 1988. ISBN 0-7106-0867-5.
 Taylor, Michael J.H. Brassey's World Aircraft & Systems Directory 1999/2000. London:Brassey's, 1999. ISBN 1-85753-245-7.

IA 63 Pampa
Εκπαιδευτικά αεροσκάφη
Αεριωθούμενα στρατιωτικά αεροσκάφη
Αεροσκάφη εγγύς υποστήριξης